VSL sklep Cst 230/2012
Sodna praksa višjih sodišč, 2012-10-18

osebni stečaj - prejemki izvzeti iz stečajne mase - osebni stečaj - stroški prevoza na delo

Ker v stečajno maso v postopku osebnega stečaja spadajo vsi drugi prejemki dolžnika, razen prejemki, ki so izvzeti iz stečajne mase, stroški prevoza na delo pa med prejemki, ki so izvzeti iz izvršbe po 101. členu ZIZ niso navedeni, teh prejemkov v postopku osebnega stečaja ni mogoče izvzeti iz izvršbe.

Pritožba se zavrne in se sklep sodišča prve stopnje potrdi.

1. Okrožno sodišče v Mariboru je z izpodbijanim sklepom zavrnilo predlog dolžnice z dne 4. 6. 2012 za izvzetje potnih stroškov iz stečajne mase.

2. Zoper navedeni sklep je pritožbo vložila dolžnica, smiselno zaradi zmotne uporabe materialnega prava (pritožbeni razlog po 3. točki prvega odstavka 338. člena Zakona o pravdnem postopku, v nadaljevanju ZPP, v zvezi s prvim odstavkom 121. člena Zakona o finančnem poslovanju, postopkih zaradi insolventnosti in prisilnem prenehanju, v nadaljevanju ZPPIPP). Pritožbenemu sodišču je predlagala, naj izpodbijani sklep razveljavi in predlogu z dne 4. 6. 2012 ugodi.

4. Pritožnica se sklicuje na napačno uporabo določb 1. odstavka 389. člena ZFPPIPP in drugačno sodno prakso sodišča v Celju in Slovenj Gradcu, ki delata izjeme in omogočata povračilo stroškov za delo. Ker nima sredstev za plačilo stroškov prihoda na delo, stroškov ne bo mogla plačevati in bo ostala brez dela in prihodkov.

5. Po določilu 1. odst. 389. člena ZFPPIPP spadajo v postopku osebnega stečaja v stečajno maso poleg premoženja iz 2. odst. 224. čl. ZFPPIPP tudi plača in drugi prejemki, ki jih dolžnik pridobi med postopkom osebnega stečaja, razen prejemkov, ki so po tem zakonu izvzeti iz stečajne mase ali spadajo v stečajno maso v omejenem znesku. Izvzeti prejemki pa so določeni v 2. tč. 2. odstavka in 3. odstavku 389. čl. ZFPPIPP, in sicer so iz stečajne mase v postopku osebnega stečaja izvzeti le prejemki, ki so izvzeti iz izvršbe po 101. čl. Zakona o izvršbi in zavarovanju in so v tem členu taksativno navedeni (Ur. l. RS št. 51/1998 z spremembami in dopolnitvami, v nadaljevanju ZIZ) ter prejemki na podlagi plače, nadomestila plače, odškodnine zaradi izgube ali zmanjšanja delovne sposobnosti, zaradi začasne brezposelnosti ter plačila za delo obsojencev v kazenskih zavodih v višini zneska, ki je enak višini minimalne plače, zmanjšane za plačilo davkov in prispevkov in obveznih prispevkov za socialno varnost (2. točka 3. odstavka cit. člena).

6. Ker v stečajno maso v postopku osebnega stečaja spadajo vsi drugi prejemki dolžnika, razen prejemki, ki so izvzeti iz stečajne mase, stroški prevoza na delo pa med prejemki, ki so izvzeti iz izvršbe po 101. členu ZIZ niso navedeni, teh prejemkov v postopku osebnega stečaja ni mogoče izvzeti iz izvršbe.

7. Ker so pritožbene navedbe neutemeljene, pri preizkusu izpodbijanega sklepa pa pritožbeno sodišče tudi ni našlo nobenih kršitev, na katere je dolžno paziti po uradni dolžnosti (drugi odstavek 350. člena ZPP v zvezi s 1. odstavkom 121. člena ZFPPIPP), je izpodbijani sklep potrdilo (1. točka 365. člena ZPP v zvezi s prvim odstavkom 121. člena ZFPPIPP).

ZFPPIPP člen 389, 389/1, 389/2, 389/2-2, 389/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.